b'\n_START_ARTICLE_\nZambezi\n_START_SECTION_\nIzteka\n_START_PARAGRAPH_\nUpe s\xc4\x81kas melno purvu apk\xc4\x81rtn\xc4\x93 Zambijas pa\xc5\xa1os zieme\xc4\xbcrietumos, me\xc5\xbeainos pauguros, apm\xc4\x93ram 1500 metru augstum\xc4\x81 virs j\xc5\xabras l\xc4\xabme\xc5\x86a. Austrumos no iztekas atrodas \xc5\xabdens\xc5\xa1\xc4\xb7irtne starp Zambezi un Kongo baseiniem. Par \xc5\xabdens\xc5\xa1\xc4\xb7irtni kalpo augstie\xc5\x86u josla ar diezgan st\xc4\x81v\xc4\x81m zieme\xc4\xbcu un dienvidu nog\xc4\x81z\xc4\x93m, kas atrodas starp 11 un 12 gr\xc4\x81du dienvidu platumiem. \xc5\xa0\xc4\xab josla diezgan skaidri atdala Lualabas upi no Zambezi. Abas upju sist\xc4\x93mas nav savienotas sav\xc4\x81 starp\xc4\x81.\n_START_SECTION_\nAug\xc5\xa1tece\n_START_PARAGRAPH_\nP\xc4\x93c tec\xc4\x93\xc5\xa1anas dienvidrietumu virzien\xc4\x81 apm\xc4\x93ram 240 km garum\xc4\x81 upe pagrie\xc5\xbeas uz dienvidiem, kur taj\xc4\x81 ietek daudz upju. Upes plstums palielin\xc4\x81s no 100 l\xc4\xabdz 350 metriem. Pirm\xc4\x81 liel\xc4\x81 pieteka - Kabompo - Zambijas zieme\xc4\xbcda\xc4\xbc\xc4\x81. Tikai nedaudz lejpus t\xc4\x81s up\xc4\x93 ietek t\xc4\x81s lab\xc4\x81 krasta pieteka Langvebangu. Pamaz\xc4\x81m savanna upes krastos nomain\xc4\x81s uz kr\xc5\xabm\xc4\x81jiem._NEWLINE_No 1500 m augstuma pie iztekas 350 km garum\xc4\x81 upe kr\xc4\xabt l\xc4\xabdz 1100 m augstumam. T\xc4\x81l\xc4\x81k l\xc4\xabdz pat Viktorijas \xc5\xabdenskritumam upes l\xc4\xabmenis main\xc4\x81s maz, tikai par 180 metriem. 30 km lejpus Langvebangu ietekas apk\xc4\x81rtne k\xc4\xbc\xc5\xabst l\xc4\xabdzena, lietus sezon\xc4\x81 t\xc4\x81 liel\xc4\x81 m\xc4\x93r\xc4\x81 var appl\xc5\xabst. 80 kilometrus t\xc4\x81l\xc4\x81k up\xc4\x93 ietek Luand\xc5\xbeinga, kas ar sav\xc4\x81m pietek\xc4\x81m labi dren\xc4\x93 lielu teritoriju rietumos. Aug\xc5\xa1pus tai upei no austrumu puses pievienojas ar\xc4\xab Luenas upe._NEWLINE_P\xc4\x93c Lilui pils\xc4\x93tas upe pagrie\xc5\xbeas uz dienvidaustrumiem. No austrumiem taj\xc4\x81 turpina ietec\xc4\x93t daudzas mazas pietekas, bet tikm\xc4\x93r rietumos 240 km garum\xc4\x81 l\xc4\xabdz Kvando ietekai tai nav nevienas pietekas. P\xc4\x93c Ngambes \xc5\xabdenskrituma upe nelielu gabalu tek pa Nam\xc4\xabbijas teritoriju. P\xc4\x93c Kvando ietekas upe tek austrumu virzien\xc4\x81. T\xc4\x81s straumes \xc4\x81trums pal\xc4\x93nin\xc4\x81s, upe t\xc4\x81 tek, l\xc4\xabdz sasniedz lielu p\xc4\x81rr\xc4\x81vumu, kur atrodas Viktorijas \xc5\xabdenskritums.\n_START_SECTION_\nVidustece\n_START_PARAGRAPH_\nViktorijas \xc5\xabdenskritumu uzskata par robe\xc5\xbeu starp Zambezi aug\xc5\xa1teci un vidusteci. Lejpus t\xc4\x81 upe turpina tec\xc4\x93t austrumu virzien\xc4\x81 v\xc4\x93l apm\xc4\x93ram 200 km garum\xc4\x81 starp 200 - 250 m augstiem pauguriem, izgrau\xc5\xbeot 20 - 60 m augstas perpendikul\xc4\x81ras bazalta sienas._NEWLINE_T\xc4\x81l\xc4\x81k upe ietek Karibas \xc5\xabdenskr\xc4\x81tuv\xc4\x93, kas izveidota 1959. gad\xc4\x81 p\xc4\x93c Karibas HES izveides. \xc5\xa0\xc4\xab \xc5\xabdenskr\xc4\x81tuve ir viens no liel\xc4\x81kajiem m\xc4\x81ksl\xc4\xabgajiem ezeriem pasaul\xc4\x93, bet Karibas HES nodro\xc5\xa1ina ar elektroener\xc4\xa3iju lielu da\xc4\xbcu Zambijas un Zimbabves._NEWLINE_P\xc4\x93c Karibas \xc5\xabdenskr\xc4\x81tuves up\xc4\x93 ietek v\xc4\x93l divas lielas kreis\xc4\x81 krasta pietekas - Luangva un Kafuza. Luangvas ietekas viet\xc4\x81 Zambezi s\xc4\x81k tec\xc4\x93t Mozambikas teritorij\xc4\x81._NEWLINE_Upes vidustece beidzas, kad t\xc4\x81 ietek Kahora Basas \xc5\xabdenskr\xc4\x81tuv\xc4\x93, kas izveidota 1974. gad\xc4\x81 p\xc4\x93c Kahora Basas HES celtniec\xc4\xabbas.\n_START_SECTION_\nLejtece\n_START_PARAGRAPH_\n650 km garum\xc4\x81 no Kahora Basas \xc5\xabdenskr\xc4\x81tuves l\xc4\xabdz Indijas oke\xc4\x81nam upe ir ku\xc4\xa3ojama, tom\xc4\x93r saus\xc4\x81s sezonas laik\xc4\x81 up\xc4\x93 ir daudz s\xc4\x93k\xc4\xbcu. Tas ir t\xc4\x81p\xc4\x93c, ka upei \xc5\xa1eit ir pla\xc5\xa1a ieleja, t\xc4\x81 tek pa l\xc4\xabdzenumu. Upes platums ir no 5 l\xc4\xabdz 8 kilometriem, tom\xc4\x93r 320 km no ietekas, Lupata aiz\xc4\x81 t\xc4\x81 tek kanjon\xc4\x81, kas norobe\xc5\xbeots ar augstiem pauguriem. Tur upe ir tikai 200 m plata. Citur upes gultne ir smil\xc5\xa1aina. Atsevi\xc5\xa1\xc4\xb7os periodos, it \xc4\xabpa\xc5\xa1i lietus sezon\xc4\x81, da\xc5\xbeas upes pietekas apvienojas vien\xc4\x81 plat\xc4\x81 un \xc4\x81tr\xc4\x81 \xc5\xabdenstec\xc4\x93._NEWLINE_Apm\xc4\x93ram 160 km att\xc4\x81lum\xc4\x81 no ietekas Indijas oke\xc4\x81n\xc4\x81 Zambezi sa\xc5\x86em \xc5\xabde\xc5\x86us no \xc5\xa0ires upes, kas iztek no Njasa ezera. Tuvojoties Indijas oke\xc4\x81nam, upe sadal\xc4\x81s daudzos zaros un veido pla\xc5\xa1u deltu. Ir \xc4\x8detri galvenie zari. Tajos visos ir \xc4\xbcoti daudz smil\xc5\xa1u sane\xc5\xa1u.'